《秋过琴台怀古》
宋代·张方平

周道积衰礼义坏，夫子咏歌沂泗滨。宓君不齐宰单父，独推深诚仁此民。

弹琴燕坐澹无事，人不忍欺风化淳。流光逝水二千年，我税征鞍来盘桓。

满屋清风气象古，绕台宿楚霜华寒。缅怀德音竟谁嗣，挥酒洒空独长叹。

安得长官尽恺悌，编氓父子聊相欢。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。